เงินบาทเปิด 33.24 แข็งค่าจากดอลล์อ่อน หลังรายงานประชุมเฟดห่วงตัวเลขเงินเฟ้อต่ำ
เงินบาทเปิด 33.24 แข็งค่าจากดอลล์อ่อน หลังรายงานประชุมเฟดห่วงตัวเลขเงินเฟ้อต่ำ
17 ส.ค. 2560

ผู้สื่อข่าวรายงานว่า นักบริหารเงินจากธนาคารกรุงศรีอยุธยา กล่าวว่า เงินบาทเปิดตลาดเช้านี้อยู่ที่ 33.24 บาท/ดอลลาร์ แข็งค่าจากปิดตลาดเย็นวานนี้ที่ระดับ 33.30/31 บาท/ดอลลาร์ หลังดอลลาร์อ่อนค่าเมื่อเทียบกับทุกสกุลเงินหลัก เนื่องจากได้รับปัจจัยลบกรณีตัวเลขการสร้างบ้านใหม่ของสหรัฐฯ ที่ประกาศออกมาเมื่อคืนนี้ไม่ค่อยดี และบันทึกการประชุมของคณะกรรมการนโยบายการเงินของธนาคารกลางสหรัฐฯ (FOMC) ยังมีความกังวลเรื่องอัตราเงินเฟ้ออยู่ในระดับต่ำ
“บาทกลับมาแข็งค่าหลังดอลลาร์อ่อนค่าเนื่องจากได้รับปัจจัยกดดันจากตัวเลขสร้างบ้านใหม่ที่ประกาศออกมาและบันทึกการประชุมของ FOMC ที่ห่วงเรื่องตัวเลขเงินเฟ้อต่ำ” นักบริหารเงิน กล่าว
นักบริหารเงิน ประเมินกรอบเงินบาทวันนี้ไว้ระหว่าง 33.20-33.30 บาท/ดอลลาร์
“วันนี้บาทมีโอกาสลงมาทำนิวโลว์ที่ระดับ 33.22 (บาท/ดอลลาร์) หลังแข็งค่าลงมาทดสอบใกล้ระดับนี้หลายครั้งแล้ว”  นักบริหารเงิน กล่าว